Καλούν τις εθνικές κυβερνήσεις και την Ευρωπαϊκή Επιτροπή να εξετάσουν, είτε από κοινού είτε ξεχωριστά, την ανάπτυξη ποικίλων τρόπων ενθάρρυνσης της ιατρικής καινοτομίας προς όφελος των ασθενών. Οι κυβερνήσεις της Ευρωπαϊκής Ένωσης (ΕΕ) ενθαρρύνονται: Να αναπτύξουν μια "προσέγγιση με βάση τον κύκλο ζωής" για τα καινοτόμα φάρμακα. Η συγκεκριμένη προσέγγιση καλύπτει τις έγκαιρες επιστημονικές συμβουλές, την τιμολόγηση και την επιστροφή δαπανών καθώς και την αξιολόγηση της αποτελεσματικότητας νέων προϊόντων. Να εφαρμόσουν τη στρατηγική αξιολόγησης των τεχνολογιών υγείας με έμφαση στην πανευρωπαϊκή συνεργασία. Να μοιράζονται πληροφορίες για τις τιμές και το κόστος των νέων φαρμάκων. Να εξετάσουν εάν η υφιστάμενη νομοθεσία για τα φάρμακα θα πρέπει να τροποποιηθεί προκειμένου να επιτρέψει στους ασθενείς την έγκαιρη πρόσβαση σε νέα φάρμακα. Οι κυβερνήσεις της ΕΕ και η Επιτροπή καλούνται από κοινού: Να εξετάσουν τις πιθανότητες άμεσης ανάληψης δράσης για την αδειοδότηση της κυκλοφορίας νέων φαρμάκων, με την ταυτόχρονη εγγύηση ενός υψηλού επιπέδου ασφάλειας των ασθενών. Να μοιράζονται πληροφορίες για την έγκαιρη πρόσβαση των ασθενών σε νέα φάρμακα, συμπεριλαμβανομένης της παρηγορητικής χρήσης* μη εγκεκριμένων φαρμάκων. Να αξιολογήσουν εάν οι εθνικές πολιτικές τιμολόγησης θα πρέπει να θέσουν κριτήρια σχετικά με την προστιθέμενη θεραπευτική αξία των νέων φαρμάκων. Η ένωση καινοτομίας αποτελεί μία από τις επτά εμβληματικές πρωτοβουλίες της στρατηγικής "Ευρώπη 2020" , που αποτελεί τη στρατηγική για την οικονομική ανάπτυξη της Ευρώπης με ορίζοντα δεκαετίας. Η συγκεκριμένη πρωτοβουλία έχει ως στόχο τη χρήση καινοτόμων τρόπων για την προώθηση της καλής υγείας. Το 2011 δρομολογήθηκε το πιλοτικό πρόγραμμα ευρωπαϊκή σύμπραξη καινοτομίας για την ενεργό και υγιή γήρανση. Στόχος αυτού του προγράμματος είναι η αύξηση του μέσου όρου υγιούς ζωής των ανθρώπων στην ΕΕ κατά 2 χρόνια μέχρι το 2020.